Költészet és társadalmi élet 

írta: TORKOS LÁSZLÓ. 

Még hófelhők kergetőznek az égen, testüknek itt-ott el¬ 
szórva feleslegét, a fák s bokrok ágai még kopaszon állanak, 
vagy tavalyi száraz leveleket zörgetnek a szélben, már is ki¬ 
bukkan itt-ott egy-egy virág ugaron s hegyek lankáin, vigan 
köszöntve a felhők közül kivillanó napsugarakat. Az elsők 
után csakhamar következnek a többiek, bokrokon, fákon fel¬ 
pattannak a bimbók s néhány hét múlva viruló pompát ölt, 
merre szemünk ellát, az egész természet. A fák és bokrok 
lassankint levetik ünnepi köntösüket, itt előbb, amott később, 
de az erdők, mezők és a rét gyepszőnyege nem veszti el 
virágdíszét, a hervadók után mindig újak és újabbak nyílnak 
ki s még az ősz dere is talál közülök, mit fagyos csókjával 
elfonnyaszthat. 

Ami a természetben a virág, az az emberi életben a 
költészet. 

Nincs nép olyan fiatal, nincs olyan megvénhedett, mely¬ 
nek életét a költészet át ne szőné arany szálai val. Ha itt-ott 
elfordulnak is tőle vagy kicsinylően tekintenek rája, mint 
haszontalan kedvtelésre, mindig maradnak fent és alant fiata¬ 
lok és öregek között a költészet lelkes barátai, kik teremtve 
vagy élvezve hódolnak éltető hatalmának. 

Honnan e szakadatlan, örök életűnek látszó tenyészet a 
költészet mezején! A mi az emberi lelket izgatja és ösztönzi, 
hogy a külvilág benyomásai folytán benne képződő eszméket 
maga és mások javára megvalósítsa, ugyanaz a soha el nem 
altható vágy készti arra is, hogy képben, hangban, szóban 
kifejezést adjon annak, ami meghatja, elragadja, gyönyörrel 
tölti el. Ez a forrása minden művészetnek s igy a költészet¬ 
nek is. 




A költészet legelső jelenségeiben azok a vonatkozások 
nyernek kifejezést, melyekben az ember a természethez álta¬ 
lában, s a természet lánczaival hozzácsatolt embertársaihoz 
áll. A népies lira mindenütt legnagyobbrészt ebből a forrásból 
fakadó érzelmeket zeng, minők a szerelmi gyönyör és bánat, 
a szülői s gyermeki érzelmek, s az epika tárgyait is főleg 
ilyen viszonyokon alapuló események teszik. S ez a forrás 
ki nem apad a népek haladásával, a müköltészet is bőven 
merít belőle s míg érző ember él a földön, nem is mellőzheti 
soha. 

De nemcsak a természeti hatások ihletik a költői lelket, 
a társasélet számtalan jelenségei is izgatják s arra ösztönzik, 
hogy a tőlük eredt hatásoknak a költészet minden formájá¬ 
ban kifejezést adjon. Lira, epika és dráma egyaránt termé¬ 
keny földre talál a társadalmi élet talajában s tág mezejét 
többé-kevésbbé gazdag tenyészettel árasztja el. A társadalmi 
lira azokból az érzelmekből nyeri anyagát, melyeket a társas 
élet száz-féle jelenségei a költői lélekben keltenek. S mily 
számtalanok és különfélék ezek az érzelmek! A szelíd, lehe¬ 
letszerű sóhajt keltőtől a viharosan tombolóig, a ragyogó 
derűt sugárzótól a feneketlen sötétségbe borultig az érzelmek 
végtelen skálájának vannak tolmácsai s lesznek is mind¬ 
addig, mig a természet és élet iránti fogékonyság teljesen ki 
nem halt az emberi szívekből. Hány költő énekelte meg már 
a társas együttlét, vidám mulatozás és lakomázás örömeit, 
hány magasztalta a társadalmi élet számtalan áldásait s dicsőí¬ 
tette a közjóért munkálkodók elismerésre méltó érdemeit! 
Viszont mily nagy a költemények száma, melyekben az élet 
csalódásainak, küzdelmeinek, a társadalom és egyesek által 
ütött sebeknek fájdalmait kesergi el a költő, vagy a társa¬ 
dalmi élet hibáit, ferdeségeit, vétkeit panaszolja el inkább 
vagy kevésbbé fájdalmas hangokon! 

S e tömérdek sokféleséggel még mindig nincs teljesen 
megjelölve a társadalmi életre vonatkozó lira nagy terjedelmű 
köre. Azok az érzelmek, melyek a társadalmi élet számtalan 
jelenségeiből s hatásaiból fakadnak, mint minden más érzelem 
is első sorban lelki szükségből nyernek ugyan kifejezést, s a 
költő czélja e szükség kielégítésén kívül legföljebb rokon¬ 
érzelmek felkeltése. Van azonban sok olyan költemény is, 

melynek czélja az említetteken kívül az akaratra való hatás, tehát 
kívánatos hatások előidézése. A költő az ilyen költemények¬ 
ben a társasélet örömeit azért zengi lelkesen, hogy elfanya¬ 
lodott, elfásult szívekben, vagy az élet örömeit megvető s 
kárhoztató vallási rajongókban az életkedvet fölkeltsék. A tár¬ 
sadalmi élet áldásait azért magasztalja, a közéletben érdemek¬ 
ben gazdag munkásait azért dicsőíti, hogy másokat a társa¬ 
dalom iránti kötelességek teljesítésére s a közpályán érde- 
mesültekéhez hasonló érdemek szerzésére serkentse. A csaló¬ 
dások, küzdelmek s üldözések között nyert sebeket azért pa¬ 
naszolja el, hogy részvevő szíveket segítségre, fájdalmainak 
enyhítésére bírjon. A társadalomban felburjánzó hibákat és 
vétkeket azért kíséri kaczagtató gúnynyal, fájó panaszszal, sújtó 
haraggal, hogy megszégyenítsen és javítson. Ha ezek mellett 
olyan költők is vannak, kik a társas életnek nem tiszta örö¬ 

meit, hanem szilaj kicsapongásait s orgiáit dicsőítik, s az ér¬ 
demet elismerés helyett kigúnyolják, sárba rántják, kik a tár¬ 

sadalom hibáit és vétkeit ostorozás helyett kendőzik, vagy 
éppen erényekül magasztalják, ez csak azt mutatja, hogy 
nincs jelenség sem a természetben, sem az emberi életben, 
hol a korcsosulás ismeretlen; mért volna ebben a részben 

éppen a költői termésben kivétel? 

Ha a társadalmi lírának az érzelmek szolgálnak anyagul, 
melyek a társadalmi jelenségekre vonatkoznak, belőlük fakad¬ 
nak, az epika és dráma magukat e jelenségeket, törekvéseket, 
küzdelmeket tünteti fel leíró, elbeszélő, vagy drámai cselek- 
vény alakjában. Végtelen sokféleség mutatkozik e téren úgy 

a müvek színét és tárgyát, mint czélját illetőleg-. A társadalmi 
életből vett kaczagtató, derült, kedves, lélekemelő és rémesen 
megható jelenetek, események és cselekvények feltüntetésével 
minden fejlettebb irodalom termékei között nagy számmal 
találkozu nk szintúgy, mi nt elszomorító, komor, leverő s meg¬ 
rendítő jeleneteket, eseményeket és cselekvényeket feltüntető 
ilynemű művekkel. 

Vannak költők, kik a körülöttük zsibongó életet nyugodt 
lélekkel, éles, tisztán látó szemmel tekintve, arra törekszenek, 
hogy az embert és életet, az eseményeket és indító okaikat 
elfogulatlan tárgyilagossággal, a maguk valóságában tüntessék 
fel, egy vonással sem árulva el, milyen állást foglalnak el 





velük szemben. Mások, kik ilyen tiszta tárgyilagossághoz föl¬ 

emelkedni nem tudnak vagy nem akarnak, a társadalmi élet 
festésébe saját lelkűkből vett színeket vegyítenek s a feltün¬ 
tetett jeleneteket s cselekményeket érezhető rokon- vagy ellen¬ 
szenvvel kísérik. Természetes, hogy azután az ilyenek nem 
elégesznek meg mindig azzal, hogy a művükben festett dol¬ 
gokkal szemben mintegy pártállást foglalnak el, hanem, mint 
azt a lírikusoknál is látjuk, gyakran a nekik tetszőnek való¬ 

sítására s a visszásnak és ellenszenvesnek megsemmisítésére 
vagy javítására is törekesznek a lelkesítés és eszményítés, a 
gúny és torzítás fegyvereivel. 

Az ilyen müvekben rendszerint nagyon sűrítve van a fény 
vagy az árnyék; szűk körbe vannak szorítva olyan tetszetős 
vagy kárhozatos jelenségek, melyek valóban előfordulnak, ,de 
tágabb körben, talán csak kivételesen, emellett az általánosí¬ 
táson kívül nagy szerepet visz bennök a túlzó eszményítés 
vagy torzítás. Azért általában véve nem adják a festett tár¬ 
sadalmi jelenségek és viszonyok leghívebb képét s mint nem 
elsőrangú költői művek olyan helyet foglalnak el a költészet¬ 
ben, mint a képzőművészetben az iparművészet termékei, 
melyek a szépnek feltüntetésén kívül szintén más czélnak is 
szolgálnak. Ezzel azonban éppen oly kevéssé akarom az ilyen 
művek értékét alászállítani, amint hiba volna az iparművészet¬ 
ről kicsinylőleg vélekedni s nyilatkozni. Ha a tendentia vagy 

megfejtendő probléma bennök igazi költői színben és alakban 
jelenik meg, a költészet jelentékeny és becses termékei közé 

számíthatók, ha erkölcsi czéljukat nem érik is el. 

Másképp áll a dolog az olyan epikai és drámai művek¬ 
nél, melyek éppen olyan kóros fajai a társadalmi epikának 
és drámának, m in t a fentebb említett frivol líra, melyek társa¬ 
dalmi hibákat s bűnöket tetszetős cselekvényben hamis mázzal 
bearanyoznak vagy tiszteletreméltó intézményeket s szoká¬ 
sokat, hitet, erényt, erkölcsiséget gúny tárgyává tesznek vagy 
sárral dobálnak. Az ilyen művek kivétel nélkül nemcsak elis¬ 
merést nem érdemelnek, hanem még kíméletet sem, mert nagy 
részűk silány vásári munka, amelyek pedig csillogó irói erővel 
s tehetséggel ékeskednek, még veszedelmesebbek. 

Már az eddig mondottakból látható, mily tágkörű, válto¬ 
zatosságban gazdag a társadalmi költészet lírában, epikában, 

drámában egyaránt. Teljes fogalmat azonban csak úgy alkot¬ 
hatunk magunknak erről a gazdagságról, ha tekintetbe vesz- 
szük a társadalmi élet számtalan köreit s alakulatait, melyek 
kivétel nélkül bő anyagot szolgáltatnak a feltüntetett összes 
árnyalatoknak a költészet minden nemében. 

A társadalomnak a természethez legközelebb álló, kez¬ 
detleges formája az, melyben a szűkkörű, laza egyesülés 
szintúgy, mint az egyesültek közt időnként támadó súrlódások 
s egyenetlenségek egyedül az egyéni és faji élet föntartásá- 
nak ösztönén alapul. Az ilyen társadalomban a békés tevé¬ 
kenység a vadászatra, halászatra és pásztori munkásságra 
szorítkozik, mely foglalkozásokhoz a szükséges eszközöket 
eredetileg szintén maguk az illető foglalkozást űzők készítik. 
Az ilyen kezdetleges állapotok is már elég bő anyagot nyúj¬ 
tanak a költészetnek, fejlettebbnek s fejletlenebbnek egyaránt. 
Nincsenek-e a vadász-, halász- és pásztoréletet folytató népek¬ 
nek szintúgy, mint a fejlettebb társadalomban élő hasonló 
foglalkozásúaknak élet- és keresetmódjuk örömeit, terheit s 
veszélyeit zengő énekeik, nincsenek-e regéik, meséik, balla¬ 
dáik s románczaik, melyek eseményei kezdetleges társadalmi 
életökből vett szálakkal vannak átszőve? S nemcsak a nép- 
költészet merít anyagot a természethez közel álló, egyszerű 
társadalmi viszonyokból, a műköltészet is szívesen fordul 
hozzájuk főleg olyan korban, midőn a társadalom romlottsága 
közt költő s olvasó egyaránt óhajt olyan állapotok szemlélé¬ 
sébe elmerülni, melyek a körülöttük levőkkel ellentétben van¬ 
nak s csak annál tetszetősebbeknek tűnnek föl, mert a távol¬ 
ból csak fényoldalaik világítanak feléjük. Egy külön költői faj 
is keletkezett, az idill, melynek egyedüli tárgya a kezdetleges 
társadalmi formák közt élő nép élete. Az idill eredetileg pász¬ 
torének volt, s csak később terjesztették ki a földmives nép 
s általában mindazok életére, kik a természethez közelebb 
állanak, mint a civilisatio mesterkélt formái közt élők. 

Az őstermelők foglalkozásai közt kétségen kívül a föld- 
mívelés az, mely úgy magánysan, mint többek társaságában 
végezve, a költészet leggazdagabb forrásául szolgálhat. Szán¬ 
tás, vetés, aratás, szüretelés, tengerifosztás és morzsolás, kender- 
áztatás stb. mennyi húrt pendíthetnek meg lírailag hangolt 
keblekben! Az élénk, változatos jelenetek munka és mulatozás 




közt mennyi tárgyat nyújtanak a költőnek színes, hangulatos 
leírásokra. A különféle súrlódások, rokon- és ellenszenven, 
hasonló és ellentétes érdekeken alapuló küzdelmek, melyekben 
a népélet nem kevésbbé gazdag, mint bármily más osztályé,, 
mily sok hálás anyagot szolgáltatnak minde nn emű elbeszélő 
költeményeknek! Még a drámai költészet sem mellőzi a föld- 
mívelő nép életében kínálkozó anyagot, az őstermeléssel fog¬ 
lalkozó nép közül egyedül a fÖldmívelő nép az, mely a drámá¬ 
ban is jelentékenyebb szerepet visz. Míg a többi őstermelő, 
főleg pásztomépnek életéből a pásztorjátékok s a vallási ala¬ 
pon nyugvó mi sztériumok csak nagyon gyarló drámai alakban 
tüntetnek fel egyes vonásokat, addig a földmívesnépet szá¬ 
mos műköltő is teljes mértékben szóhoz juttatta olyan szín¬ 
művekben, melyek részben bármily másnemű drámával bátran 
versenyezhetnek. 

Még gazdagabb, úgyszólván kiaknázhatatlan bányák nyíl¬ 
nak meg a költészet számára a fejlettebb társadalmakban. 
A foglalkozásra, vagyoni állapotra, rangra, állásra nézve külön¬ 
böző számtalan osztály- és érdekkör között nincsen egy. sem, 
melyben a költészetnek kisebb-nagyobb tökéletességre kifejt¬ 
hető csirái teljesen hiányoznának. Remény és aggodalom, 
kedvtelések és gondok, m in den állásban és osztályban kisérik 
az embert; siker, mely örömmel tölti el a lelket, csalódás, 
bukás, mely elkeseredést szül, sőt gyakran kétségbeesésbe 
ragadja az embert, mindenütt s mindenkiben feltalálható. Hol 
nincs versengés, barátságos együttműködés, gyűlölködő ellen¬ 
ségeskedés munkaadók és munkások, felsőbbség és alattvalók, 
vagyonosok és vagyontalanok, egy pályán haladók és külön¬ 
féle foglalkozásúak között? S a jellemző sajátságok szerint, 
melyek által a különféle foglalkozásúak és állásúak egymástól 
különböznek, különbözők lesznek a különféle állásúak s fog¬ 
lalkozásúak életét feltüntető költői művek is, ha tárgyra nézve 
semmi újat nem foglalnak is magukban, mely beláthatatlan 
sokféleség még növekszik az által, hogy sok költő nem elég¬ 
szik meg a jelennek festésével, a letűnt múltnak képeit is fel¬ 
idézni törekszik műveiben. 

A fejlettebb társadalomnak számtalan foglalkozási ágai 
közt van sok olyan, melynek már magában sok költői, a 
képzeleti s érzelmi világot élénken foglalkoztató sajátságai 

vannak. Ilyenek, hogy csak néhányat említsek, a bányászat és 
az iparágak közül a molnárság, kovács- és asztalosmesterség. 

A bányász, valahányszor lebocsátkozik a föld sötét mé¬ 
lyébe, kénytelen számot vetni életével. Övéi fe nn aggódva 
váiják s hálás örömmel fogadják, ha este épen visszatér. Lenn 
a messzeterjedő, csak itt-ott gyéren megvilágított aknákban 
minden zugból veszély leskelődik feléje. Ha robbanás döreje 
reszketted meg a szűk falak közé szorult levegőt, ügy érzi, 
mintha ég és föld összeomlanék fölötte, ha csónakon átevez 
egy földalatti tavacskán, Charon hajójában képzelheti magát 
az alvilág rémei között. S ha a veszedelem valóban bekövet¬ 
kezik, ha tűz és víz éreztetik rettentő hatalmukat a benn¬ 
szorult szerencsétlenekkel, minő szenvedéseknek vannak ki¬ 
téve az áldozatok mily szívrendítő fájdalom szakad az 
áldozatok özvegyeire s árváira. Azonban nemcsak a bor¬ 
zalmak s szenvedések költészetét találjuk a bányamunká¬ 
sok életében s környezetében, vannak olyan bányák is, melyek 
nem borzarztó rémek tanyái, hanem ragyogó pompájukban 
inkább tündérek palotáinak látszanak. Ilyenek a sóbányák, 
melyekben a kivilágított tág termek elbűvölő látványt nyúj¬ 
tanak a szemlélőnek s a képzeletet a mesék csodás világába 
ragadják. Igaz ugyan, hogy e tündéri látvány költészetét az 
izzasztó munkával elfoglalt szegény bányamunkás csak oly 
kevéssé tudja élvezni, amily kevés vigaszt talál a bányászélet 
küzdelmei közt a bennük rejlő zordon, megható költészetben; 
annál élénkebben érezheti azonban az, aki csak szemlélője ez 
örömökben szegény s fáradalmak és fájdalmakban gazdag élet¬ 
nek, nem is csoda hát, hogy elég szép számmal vannak költői 
munkák, melyek tárgya a bányászéletből van véve. 

Egészen másnemű csendes, idilli költészet rejlik a mol¬ 
nárok életében. Akár siető patak partján áll a malom alul a 
zúgóban sűrített vagy felülről aláomló ártól hajtott kerékkel, 
akár lassan hömpölygő folyón horgonyoz, mint a hajó, min¬ 
denütt a tündéri hangokon beszélő természet veszi körül igéző 
bubájával. Ott hegy-völgy, erdők zöldjei, rétek virágai, patak¬ 
csörgés, bogárzümmögés s madárdal, itt »lágyan zsongó 
habok«, melyek »ezer kis csillagot rezgetnek«, ki-kivillanó 
ezüstje a felvetődő halak pikkelyeinek, a békák s vízimadarak 
zűrzavaros nótái, — s a malom folytonos egyhangú kelepe- 
tése itt is, ott is. 

S andalító hatásukat nem gyengíti szakadatlan nehéz 
munka, legnagyobb részét maga a malom végzi, marad elég 
idő a szemlélődésre s álmodozásra. Majd megélénkül a magá¬ 
nyosság tanyája. Hozzák az őrleni valót egyenkint vagy töb¬ 
ben együtt, férfiak, nők, öregek, fiatalok vegyesen. Mennyi 
alkalom a tréfára, enyelgésre, ingerkedésre s összetűzésre, 
főleg ha a molnár fiatal, nyalka legény, ki után a fehémép 
bomlik, vagy csinos leánya van - esetleg szép hozomány¬ 
nyal - mire sok legénynek fáj a foga! 

Vígan fütyörészve gyalulgatja deszkáit az asztalos, nem 
is gondolva arra, hogy mi fog belőlük készülni. Pedig érdekes 
és fontos szerepe van mindannak, ami az asztalosműhelyéből 
kikerül. Az egész életen át hű kísérője s örömeinek és fájdal¬ 
mainak néma tanúja mind. A bölcső, mely mint csecsemőt 
fogadja ölébe s csendes álmokba ringatja, az asztal, mely 
naponként étellel-itallal kínálja, az ágy, hol napi fáradalmai 
után új erőre serkentő nyugalmat talál, a szekrény, mely 
szerzeményeit gondosan megőrzi kebelében s a koporsó, 
melyben könnyek közt helyezik szerettei, mikor végső búcsút 
vesznek tőle. 

Mozgalmas, zajos élet folyik a kovács műhelyben. A 
tűzhelyen fúvó alatt izzik a parázs, pirul, puhul a vas s 
már ki nn fekszik az üllőn, ritmusos csengéssel tánczolnak 
rajta a pörölyök, százfelé röpülnek a sziporkák, mint meg¬ 
annyi hulló csillag. Este felé jönnek lovakkal, kezdődik a 
patkolás, sustorog a tüzes vas alatt a lovak körme fojtó 
bűzt terjesztve maga körül. Egy-egy szekér is előrobog vagy 
hintó javítani valóval keréken, lovon. Ha úrnő vagy gyermek 
ül a hintóbán, bámuló szemmel nézi a sziporkázó munkát, 
míg a kocsis inkább a ház ablaka felé kacsint, honnan 
kíváncsi leányfej bukkan elő. 

Ahol gyárilag végzik a különféle iparosmunkákat, ott 
költőiségükből sokat veszítenek, de azért a gyári munkások 
élete sincs költői anyag híjával, főleg a gyakran előforduló 
strike mozgalmakban. Van is elég elbeszélő és drámai mű, 
melyekben ezek a mozgalmak élénk színekkel vannak feltün¬ 
tetve. Abban az időben, mikor még fennállott a czéhrendszer, 
sok változatosságot s érdekességet hozott az iparosok életébe 
az a szokás, mely szerint minden legénynek, mielőtt mes- 



térré lehetett, vándorútra kellett mennie mesterségére vonat¬ 
kozó tapasztalatok szerzése végett. E szokásból sok vándor¬ 
dal keletkezett különféle népek költészetében s a vándorélet 
viszontagságai s kalandjai sok írót ösztönzött költői feldol¬ 
gozásukra. 

S mit mondjunk a fejlettebb társadalmak többi munka- 
és érdekköreiről? Bizonyára nehezebb közöttük olyant találni, 
mely a költészetre nézve teljesen értéktelen, mint olyanokat, 
melyek kisebb-nagyobb mértékben értékes költői anyagot 
foglalnak magukban. 

A kereskedelemben a kereskedelmi czikkek beszerzése s 
értékesítése végett messze országokon és tengeren át foly¬ 
tatott utazások szolgáltatnak legtöbb anyagot a költészetnek. 
Egyrészt a veszedelmek, melyekkel tengeri viharok, éghajlati 
káros hatások s idegen népek ellenséges indulata az utazókat 
fenyegeti, másrészt a számtalan, változatosnál változatosabb 
tapasztalatok a természetben és emberi életben, melyek külön¬ 
féle hatásokkal gazdagítják lelköket, egytől-egyig megannyi 
fonál, melyekből gazdag színekben pompázó szövetek készül¬ 
hetnek. Az egy helyen veszteglő, örökké számoló, üzérkedő 
s levelező kereskedelem sokkal kevésbbé izgatja a költői kép¬ 
zeletet s mégis ezt sem mellőzik a költők teljesen, amiről 
- hogy csak egy példára hivatkozzam, - a német regény- 
irodalomban Freitag: »Soll und Haben«-ja tanúskodik. 

A tudósok közül főleg azok élete kelthet élénkebb költői 
érdeket, k ik nek kutatásai kalandokkal s viszontagságokkal 
összekötött utazásokkal járnak; mások csak annyiban érde¬ 
kelhetnek, amennyiben örömet keltő sikereket, fájdalmakat 
okozó csalódásokat s ellenfelekkel való küzdelmeket épp úgy 
találunk ott is, mint bármily más pályán. Hasonló tekintetben 
költői érdekű a művészek élete is, hol az érvényesülésért 
való küzdelem különösen élénk s a versengés, irigykedés, 
intrika napirenden vannak. Költői zománczot kölcsönöz neki 
azon kívül még a könnyelmű, gondtalan, pajtáskodó, rendesen 
szükség s kivételesen bőség közt folyó életmód, melyet általá¬ 
ban bohém életnek szokás nevezni. Hol gazdag művészeti 
élet fejlődött ki, ott nem is ritkák az olyan művek, melyek 
tárgya egészben vagy részben a reménykedésben s csügge- 
désben, örömben és fájdalomban, odaadó baráti érzületben 

s agyarkódó gyűlölködésben egyaránt bővelkedő művészi élet¬ 
ből van véve. 

A pajtáskodó, bajtársi szellem, mely gyakran a legben¬ 
sőbb barátsággá nemesül egyeseknél, különösen élénk s 
költői feldolgozásra kínálkozó a katonák és diákok közt is. 
Forrásai a tartós együttélés, hasonló fáradalmak és örömek, 
melyek mindakét pályán elég bőven találhatók. Ez életmód 
hatásáról a lélekre mindenek előtt a katona- és diákdalok 
tanúskodnak, melyeket nép- és műköltészetben egyaránt bőven 
találunk, utóbbiakat főleg Németországban, hol a számos 
egyetemen a százados hagyományokon alapuló sajátos diák¬ 
élet nagyon ki van fejlődve. De költői leírásokra s elbeszélé¬ 
sekre is sokat nyújt mind a katonai, mind a diákélet, előbbi 
különösen mozgalmas, háborús időben tele fáradalmakkal, 
nélkülözésekkel, győzelmi reményekkel, hősiességgel s dicső¬ 
séggel a harezok s szívszorongató aggodalommal könny- 
hullatással s édes és fájdalmas izgalmakkal az otthon marad¬ 
tak részéről. 

így haladhatnánk tovább mindazokon a pályákon, osz¬ 
tályokon s körökön át, melyek létele a társadalmi életben 
gyökerezik s nem találnak egyet sem, mely a költészetre 
nézve teljesen értéktelen volna. Ez azonban alig történhetnék 
czéltalan ismétlések nélkül, azért végül még csak két leg¬ 
általánosabb társadalmi alakulatról, az egyházról és államról, 
illetőleg a költészetet gazdagító hatásukról fogok megemlékezni, 
mely hatás e két társadalmi alakulatnak minden többire 
kiteijedő hatásánál fogva semmi esetre sem lehet jelentéktelen. 

Mily végtelen sokat köszönhet az egyházi életnek a 
művészet általában, az rég elismert dolog. Nélküle az egyéni 
vallásos érzés csak gyengén nyerhetne művészi kifejezést, 
míg a hitbeli közösség megállapított formák között, a közös 
cultus, a hívek kölcsönhatása egymásra termékenyítőleg hat 
a lelkekre s egyre tökéletesebb művészi alkotásokra szolgál 
ösztönzésül. A remek görög istenszobrokat nem a hit¬ 
életen alapuló gazdag mitológiának köszönhetjük-e s a híres 
keresztény vallásos festményeket, a Madonnaképpel élükön,, 
nem a keresztény egyházi életnek? S ami áll a művészetről 
általában, azt mondhatjuk különösen a költészetről is, talán 
még nagyobb jogosultsággal. Hisz vallás és költészet iker- 

testvérek, mindegyik az érzelmen és képzeleten alapszik s a 
mítosok és legendák éppen úgy tekinthetők a költészet, mint 
a hitélet termékeinek. A költészet legtökéletesebb neme, a 
dráma, mint a görögöknél úgy a keresztény népeknél is 
vallásos szertartásokból fejlődött. S hogy keletkezett volna a 
közös hit tárgyaira, vallási tiszteletben részesülő személyekre 
s az egyház történetére vonatkozó tömérdek ének egyházi 
élet nélkül? Hogy az egyházak jelene és múltja, külső s belső 
küzdelmeik, szintúgy szolgáltatnak költői anyagot, csak úgy, 

mint minden a történelemben általában, azt említeni is 
felesleges. 

Még gazdagabb költői anyagban az egyházi életnél az 

állami. A közösség, melyben egy állam, egy nemzet szülöttei 
élnek, a közös történet és hagyományok számtalan érzés 
forrásai az együtt élők lelkében, melyek ha költői kifejezést 

nyernek, általában a hazafias líra fogalma alá foglalhatók. 
A szülőföld, haza, nemzet szeretete, a lelkesülés a nemzet 
erényei, sikerei s nagyjai iránt, az aggodalom, ha a hazát 
veszély fenyegeti, a fájdalom, ha csapás, a szégyen, ha tes- 
pedés, romlás üti fel fejét a nemzetben, a hazától távozó 
vagy elszakadottak bánata, a vágy a haza, a szülőföld után 
és még számtalan érzelem, melyeket a hazafias líra kifejez, 
mind az állami s társadalmi közösségből erednek. 

S mennyit nem nyújt még az állami élet az epikai és 
drámai költészetnek! A történelmen kívül, mely főleg az 

állami életben előforduló mozgalmakról szól, a jelenkori moz¬ 
galmak, osztály- és fajharczok is régóta kedves tárgyai az 

epikai és drámai költészetnek egyaránt. Még az állami és 

társadalmi élet legnagyobb belső ellenségeit, a bűnügyek 
gyászos alakjait sem tartják sokan méltatlanoknak arra, hogy 

irántuk költői érdekeket ne keltsenek az izgató, érdekfeszítő 
cselekvények olvasását kedvelőkben. A bűnügyi s detektív 
regények különösen napjainkban nagyon el vannak teijedve. 
A költészet ugyan nem nagy hasznát látja bennök, de ez 
mitsem árt sem termelésüknek, sem fogyasztásuknak. 

A mondottakból, úgy hiszem, eléggé kitűnik, az emberek 
társas együttélésének mily óriás termékenyítő hatása van a 
költészetre. Nem csoda, hogy e szolgálatért a társadalom 

egyes körei ellenszolgálatra kényszerítik a költészetet. Ez áll 




főleg az iparosokról és kereskedőkről, kik árúik kínálgatására 
újabb időben gyakran használnak költői formát. Hasonlók az 
ilyen reklámversekhez a kortesénekek, melyekben a magasz¬ 
talás és ajánlgatás tárgyai a képviselőjelöltek. 

Az ilyen ellenszolgálatoknál azonban sokkal nagyobb és 
biztosabb hasznára van a társadalomnak a költészet a maga 
valódi jelentőségében, nem mint eszköze másnemű érdekeknek. 

A költészet termékeinek élvezésére ugyan mindenki ma¬ 
gában is alkalmas, de azért gyakran többeket is egy körbe 
von a költészet s hathatósan előmozdítja a társadalom tagjai¬ 
nak érintkezéséből származó előnyöket. A régi görögök ver¬ 
senyeiben nagy szerepet játszottak a költői művek s bizonyára 
nem kevésbbé vonzották az összesereglett tömegeket a ver¬ 
senyek másnemű tárgyainál. S mily nagyban előmozdították 
e versenyek a különféle országokból egybegyűlt görögökben 
a nemzeti közösség érzetét, arról a történelem hathatós tanú¬ 
ságot szolgáltat. 

Ilyen versenyekben mai nap nincs ugyan már részünk, 
a szellemi versenyek csak a tömegeket kizáró pályázatokban 
jelentkeznek, a nyilvánosságot a testedző sportoknak engedve 
át; de nem tartanak-e jelenleg kisebb-nagyobb tekintélyű s 
jelentőségű szépirodalmi társaságok közel-távol felolvasó ülé¬ 
seket, melyeken a hallgató közönségnek bő alkalma nyílik a 
társas érintkezésre, s gyakran olyanok is találkoznak, kiket 
különben talán soha sem hozott volna össze a véletlen! 

A költői termékek közül főleg a s z ínműveknél vehető 
észre a társas érintkezést előmozdító hatás. Az olyan szín¬ 
művek, melyek nem úgynevezett könyvdrámák, hanem elő¬ 
adásra vannak szánva s elő is adatnak, még ha csak egy 
ember hallgatja s nézi is az előadást, mint azt a szerencsét¬ 
len Lajos bajor királyról mondják, mint közreműködőket 
akkor is szorosabb viszonyba hoznak többeket egymással, 
mi által Thalia papjaiban egy egész társadalmi osztály terem¬ 
tőivé lettek. Mennyivel több érintkezést létesítenek a társada¬ 
lom tagjai közt az által, hogy százfelől összegyűjtik a régi 
közönséget s az egyesekben rokon- vagy ellentétes érzelme¬ 
ket keltenek! A s z ínműveknek e hatását a társadalmi életre 
nemcsak a nyilvános színházakban vehetni észre, tapasztal¬ 
ható az kisebb körökben is a családias jellegű műkedvelői 

előadásoknál, melyek játszókat s nézőket egy körben egyesí¬ 
tenek. Hasonlót mondhatni az olvasóórákról, melyek egy idő¬ 
ben nagy divatban voltak, s itt-ott alkalmasint most is össze¬ 
gyűjtenek még családi körben rokonokat s ismerősöket. Itt a 
főszerepet rendszerint nem a színművek viszik, hanem el¬ 
beszélő s lírai költemények, s a felolvasásokat a társas együtt- 
lét másféle szórakozásai szokták követni. 

Hogy a való költészetnek az anyagi érdekekhez kevés 
köze van, az rég elismert dolog s a költőről Petőfi is mondja, 
hogy a sors haraggal egy anyaméhben született. Mégis té¬ 
vedne, aki azt hinné, hogy ez a költőkről s költői nemekről 
kivétel nélkül áll. A szorosabb értelemben vett versköltők 
legnagyobb része, igaz, a legfejlettebb irodalommal dicsekvő 
népeknél is nyomorúan kénytelen tengetni életét, ha költői 
foglalkozása mellett másféle napszámos munkát nem végez, 
s verseskönyvek kiadásától az üzleti érdekeket mindenek fölé 
helyező kiadók valósággal irtóznak. De azért vannak kivéte¬ 
lek. Még versköltők művei közt is vannak, melyek nem jelen¬ 
téktelen tényezői kisebb-nagyobb társadalmi körök anyagi 
érdekeinek, bár rendszerint csak szerzőik halála után emel¬ 
kednek is ilyen jelentőségre. S mennyivel fokozottabb mér¬ 
tékben áll ez a regényekről s novellákról, főleg pedig a szín¬ 
művekről! 

Fejlettebb irodalmi viszonyok közt még kisebb nemze¬ 
teknél is vannak kisebb-nagyobb számmal olyan regény- és 
novellaírók, kiknek munkássága szép jövedelmet biztosít szá¬ 
mukra s még inkább a kiadóknak és könyvkereskedőknek. 
Kétségtelen tehát, hogy nagyobb kiterjedésű olvasóközönség¬ 
nek örvendő irodalmakban népszerű írók regényei s novellái 
még nagyobb összegeket hoznak forgalomba a társadalom 
különféle köreiben. S mit mondjunk a színművekről, melyeket 
a divat felkap s még talán fordításokban is elterjeszt a föld 
összes műveltebb népei közt! Valóságos kincsesbányát bírnak 
ezekben szerzők és színigazgatók egyaránt, nemkülönben egyes 
színészek is, kik, mint vonzó erők, közreműködésöket busásan 
megfizettetik. S mennyi keresetet biztosít a színköltészet a szín¬ 
házak tervelőinek, építőinek, s az előadáshoz szükséges kellé¬ 
keket készítő gépeszeknek, díszítőknek, divatárusoknak, sza¬ 
bóknak, fodrászoknak! Amihez járul még, hogy a színművek 

többnyire könyvalakban is megjelennek, s ez által, csak úgy, 
mint a többi költői művek nyomdászokat, könyvkötőket s 
nem ritkán illustrálókat is foglalkoztatnak. 

A mi nt alig van a társadalmi életben bármilyen ünnepies 
alkalom, melyen a virágdísz teljesen hiányoznék, úgy szerepel 
a lélek virágait termő költészet is díszül majdnem mi nden 
alkalommal, mely ünnepi körbe gyűjt össze kisebb-nagyobb 
tömegeket. Az iskolai ünnepek, hazafiasak s másneműek egy¬ 
aránt, alig gondolhatok megfelelő költemények szavalása nél¬ 
kül, nagyobb körre terjedő emlék- vagy gyászünnepek pro- 
grammjában is helyet talál legalább is egy alkalmi költemény, 
s ki látott még szoborleleplezést, melynek díszét ünnepi óda 
nem emelte volna? 

Abban a szerencsében, hogy ünnepi díszül szolgáljanak, 
főleg olyan költemények részesülnek, melyeket dallammal 
látott el valamely zeneszerző, amint általában a dallam nagy 
mértékben előmozdítja valamely költemény elterjedését s nép¬ 
szerűségét. Nem hallani-e gyakran úton-útfélen a divattól fel¬ 
kapott dalokat, főleg olyanokat, melyek színdarabokból kerül¬ 
tek a nagy közönség szájára? Ilyen dalok nem ritkán saját¬ 
ságos jellemet kölcsönöznek a helynek, ahol hangzanak. így 
25-30 évvel ezelőtt, mikor a népszínműveket még nem 
nyomták el a divatos operettek, a suhanczok ajkán szerteszét 
megzendülő dal valamely népszínműből nagyban emelte az 
akkor még nagyrészt németnyelvű főváros magyaros jellemét. 
S mily nagy jelentőségűek az olyan dalok, melyek karéne¬ 
keknek szolgálnak szövegül! 

Keletkezhettek volna-e ezek nélkül általában karénekek, 
s ezek nélkül dalegyesületek? Pedig ki tagadhatja, hogy ezek 
a mindinkább terjedő egyesületek gyűléseikkel, ünnepeikkel s 
versenyeikkel a társadalom különféle rétegeire nem csekély 
befolyásúak? 

A költészet hatása azonban nemcsak a társasélet fejlesz¬ 
tésére s az anyagi érdekek előmozdítására terjed ki, kétség¬ 
kívül nagy befolyása van a költészetnek a társadalom szoká¬ 
saira, erkölcseire is s a társadalmi téren előálló kisebb-nagyobb 
változások okául szolgálhat. Hogy a múlt századnak különö¬ 
sen elején az Etelka név nagyon el volt terjedve a magyar 
lányok közt, az nagyrészt Dugonics András Etelka czímű nép- 

szerű regényének tulajdonítható s az Árpád, Zoltán, Elemér, 
Tihamér, Lehel s hasonló nevek egyre sűrűbb felbukkanása 
az ifjabb nemzedékben éppen úgy tanúskodik a Kisfaludy 
KÁROLY és VÖRÖSMARTY óta mindinkább fellendülő nemzeti köl¬ 
tészet hatásáról, mint a nemzeti szellemnek növekvő érvé¬ 
nyesülése a politikában. 

Minő és mennyi része van a költészetnek a társadalom 
jelentékenyebb változásaiban s mozgalmaiban, arról magunk¬ 
nak határozott képet alkotni teljesen lehetetlen. Hogy ismer- 
hetnők úgy mind azoknak életét, kik m in t államférfiak, tudósok, 
tanítók, hódítók a társadalmi s állami életben nevezetesebb 
változásokat idéztek elő, hogy megtudnék ítélni, volt-e rajok 
hatással a költészet s ha volt,, milyen mértékben és irányban 
érvényesült ez messze kiható tevékenységökben? Hogy lehetne 
csak sejtenünk is, miket mivel a költészet buzdító, lelkesítő, 
vigasztaló, nemesítő hatása a sok millió zajtalanul munkálko¬ 
dónak lelkében, kik a társadalmi viszonyok számtalan szálait 
fonják, szövik, bogozzák vagy oldják? A költészetnek mindig 
voltak és vannak lelkes kedvelői s ha ez nem maradhat be¬ 
folyás nélkül az illetők lelki életére, lehetetlen, hogy e be¬ 
folyás a társadalomban kifejtett munkásságukra is ki ne 
hasson. 

Vannak esetek arra is, hogy szemmel láthatóvá lesz, 
mint ragad át a költészet hatása egyesekről tömegekre, hogy 
támaszt belőle egy-egy felvillanó szikra néha egész lángtengert. 
PLUTARCHUS írja, hogy a syrakusabeliek, midőn (413 Kr. e.) az 
athenei sereget megverték és sok foglyot ejtettek, mindazokat 
a foglyokat, kik Euripides drámáiból részleteket tudtak el¬ 
mondani, szabadon bocsátották. Hogy a Marseillaise lelkesítő 
dala hogy szította a franczia forradalom tüzét, eléggé isme¬ 
retes s ki kételkedik abban, hogy a márczius 15-iki esemé¬ 
nyek előidézésében a »Talpra magyar«-nak is jelentékeny 
része volt? 

Üdvös-e minden tekintetben a költészet hatása a társa¬ 
dalmi életre, arra nem felelhetünk feltétlen »igen«-nel. Oly 
művekről, melyek a legtisztább költészet nemes termékei, 
lehetetlen el nem ismernünk, hogy fogékony lelkek érzelmi s 
értelmi világára csak nemesítő s erősítő hatásúak lehetnek. 
Hogy e meggyőződés a legrégibb időktől fogva korunkig fen- 

tartotta magát, az abból látható, hogy az iskolai nevelés tár¬ 
gyai közt még mindig nagy helyet foglalnak el a költői mű¬ 
vek. Hol nem érnek el olvasásukkal óhajtott eredményt, ott 

a hiba bizonyára másban rejlik, mint az illető művekben. 
Byron »Childe Harold«-jában Horatiusról megemlékezvén, 
mélyen fájlalja, hogy Horatius verseiben, bár értéköket mél¬ 
tányolni tudja, nem találhat zavartalan élvezetet, mert az 

iskolában alaposan megutáltatták vele a költőt s műveit. S 
mily számtalan az akadály, mely a költészet hatását a sok¬ 
féleképp különböző lelkekben ellensúlyozza vagy teljesen meg¬ 
semmisíti. Am it a természet megtagad vagy átkul olt a lélekbe, 
amit a nevelés elhanyagolt vagy elrontott, azt a költészet nem 
pótolhatja, áldássá nem változtathatja. Ez áll főleg az ember 
erkölcsi jellemére. Ahol a költészet nemes érzelmek s erkölcsi 
erő csiráira akad, ott fejlődésöket hathatósan elő is mozdítja, 
de ahol mindezek hiányát vagy éppen ellenkezőjét találja ott 
nemesítő hatását épp oly kevéssé éreztetheti, mint nem fakaszt¬ 
hat áldásos termést a legéltetőbb napsugár sem sivatag ho¬ 
mokban, kopár szirten vagy gaztól ellepett talajban. Innen 

van, hogy azok közt, kik hivatásuk vagy kedvtelésük folytán 
a költészettel szorosabb viszonyban állanak, mint aesthetikusok, 
színészek s magok a költők, nem ritkán találni olyanokat is, 
kik erkölcsi tekintetben éppen nem szolgálhatnak mintaképül. 

Az erkölcsi hatás különben nem is főczélja a költészet¬ 
nek; elég, ha nemesen fölemelő s vigasztaló lelki élvezetet 
nyújt. Olyan művek, melyekben az erkölcsi hatásra törekvő 
didaktikai irány nagyon is szembetűnő, költői szempontból 
rendszerint kétes értékűek s erkölcsi hatásuk sem kevésbbé 
kétes, mint aesthetikai. Ez áll a nagyobb költői becsesei bíró 
irányművekről s nemes czélzatú satyrákról is. Akiket az in¬ 
kább vagy kevésbbé sújtó gúny illet; vagy nem vonatkoztat¬ 
ják magokra, vagy daczosan ellene szegülnek. Üdvös hatásuk 
legfölebb olyanoknál érezhető, kiknek alapjában nemesebb ter¬ 
mészete legkevésbbé szorult tisztító hatásra. 

S mit mondjunk a költészet fattyúhajtásairól s mérges 
virágairól, az élet szennyét felkavaró, aljas ösztönöknek hó¬ 
doló művekről, melyekről fentebb már volt szó. Ki várhatna 
ezektől üdvös erkölcsi hatást? Bár egyáltalában ne volna 
semmi hatásuk, vagy ne akadna olvasóközönség mely bennük 

örömét leli! Csakhogy ez hiú kívánság. Mindig vannak ilyen 
méregteijesztő műveknek kedvelői s káros hatásuk az erköl- 
csiségre - sajnos - nagyobb, mint a tiszta, nemes irányú 
költészet üdvös hatása. 

Igaz ugyan, hogy akik ilyen művekben élvezetet találnak, 
s a nemesebb irányú költészet iránt érzéketlenek, azokban 
erkölcsi s aestetikai érzés tekintetében nincs mit rontani s az 
sem tagadható, hogy a természettől nemes hajlamokkal s er¬ 
kölcsi erővel megáldott lelkek undorral fordulnak el a meg¬ 
mételyezett költészettől s ha tudomást is vesznek róla, be¬ 
szennyező hatásuktól biztosan megvannak óva. De gyengébb 
jelleműekre, főleg a még fejletlen iljúságra határozottan káros 
hatásúak lehetnek a nemtelen gondolkodásmódot terjesztő, 
érzékgyönyörködtető és kalandos vágyakat keltő művek, olyan 
hajlamokat fejlesztvén ki bennök, melyek czélszerű korláto¬ 
zása által talán elkerülhették volna az erkölcstelenség örvényét. 
S hof a hatásvadászó, romlott ízlésnek s erkölcsnek hódoló 
költészet nem hat le a lelkek mélyéig, káros hatását legalább 
abban érezteti, hogy műveltebb körökben is megrontja az 
ízlést, s ledér, szemérmetlen viselkedést honosít meg bennök. 
Ez áll főképp a nagy nézőközönségnek örvendő divatos szín¬ 
művekről, melyeknek ragadós léhasága alacsonyabb és maga¬ 
sabb körökben egyaránt érezteti hatását. Azonban nagy dőre¬ 
ség s igazságtalanság volna e bajokat a költészetnek általá¬ 
ban róni fel vétkük Hisz elfajulásának okai nem magában 
rejlenek.' S nem fajulhat-e el a legnemesebb is, m in t vallás, 
tudomány, művészet művelőinek tehetetlensége vagy rossz¬ 
akarata folytán? 

A ferde irányú erkölcs- és izlésrontó költészet káros 
hatásának okai magában a társadalomban rejlenek. Nem maga 
szolgáltatja-e rejtett és nyilvánvaló nyavalyáival az anyagot, 
melyből a költészetet megszentségtelenítő művek készülnek? 
nem ő szüli s neveli-e az ilyen művek élelmes szerzőit, a 
bennök gyönyörködök ezreit s millióit s a pénzsóvár üzér¬ 
kedőket, kik terjesztésöket a reklám minden kigondolható 
nemével és módiával előmozdítják? 

Mily szánalomra méltó sorsa van e mellett a tiszta, nemes 
irányú költészetnek! A leghivatottabb tehetségek közül nem 
egy pártol el tőle s a népszerűséggel s nyereséggel kecseg- 



tető romlott iránynak áll szolgálatába, akik pedig hívei marad¬ 
nak, évekig várhatnak kiadóra vagy tűzre vethetik műveiket, 
s ha egy-egy művök áldozatok árán mégis napvilágot lát, 
csakhamar elmerül, alig tűnve fel a divatos költészet áljában. 
Az erkölcs- és ízlésrontó költészet e szerint nemcsak gátul 
szolgál a nemes irányú költészet terjedésének s hatásának el¬ 
hatalmasodása által még vissza is szorítja s erejét csökkenti. 
Ez által a beteg társadalomnak minél inkább szüksége volna gyó¬ 
gyító orvosszerre, annál inkább megfosztja attól, ami, ha tel¬ 
jesen nem gyógyítaná is meg nyavalyáit legalább enyhít¬ 
hetné! 

Hogy a társadalom ezt tűri, sőt elő is mozdítja, ez egyik 
legnagyobb bűne maga ellen. 



